Birgitta Jónsdóttir segist orðlaus að undirskrift hennar fyrir framboð fyrir Reykjavík; bestu borgina hafi verið fölsuð. Formaður yfirkjörstjórnar segir það undir Birgittu komið að ákveða framhaldið.
Í gær var greint frá því að Birgitta kannaðist ekki við að vera í framboði fyrir E-listann. Hún er skráð í 24. sæti listans í komandi sveitarstjórnarkosningum. Birgitta fékk senda yfirlýsingu með undirskrift sinni frá yfirkjörstjórn í Reykjavík rétt fyrir hádegi. Henni var brugðið þegar hún opnaði skjalið.
Ég var að sjá skjalið og þeir hreinlega fölsuðu undirskriftina mína.
Gunnar H. Gunnarsson, Oddvita E-listans sagði í samtali við fréttastofu í gær að hann vissi að Birgitta væri á lista en teldi að hún væri þar af fúsum og frjálsum vilja. Ekki hefur náðst í Gunnar í dag þrátt fyrir ítrekaðar tilraunir.
Mér finnst þetta mjög alvarlegt að hreinlega falsa undirskriftina mína.
Birgitta hafði samband við yfirkjörstjórn um leið og lét vita að þetta væri ekki sín undirskrift. Hún skrifaði undir meðmælendalista fyrir flokkinn í vetur og taldi mögulega að það hafi verið einhver misskilningur á milli hennar og flokksins. Þetta reynist þó vera allt annað skjal en það sem hún skrifaði undir á sínum tíma. Birgittu segist verulega brugðið.
Ég þarf að tala við einhverja sem hafa þekkingu á þessu. Ég myndi helst vilja tala við yfirkjörstjórn um þetta. Það er auðvitað mjög alvarlegt að þetta sé hægt, að gera svona.
Maður hreinlega veltir því fyrir sér hvort það séu fleiri á listanum sem eru þarna. Ég skil ekki af hverju hann gerir þetta. Ég skil ekki af hverju manninum dettur í hug að þetta sé í lagi.
Eva Bryndís Helgadóttir, formaður yfirkjörstjórnar í Reykjavík segir að meint skjalafals fari í rannsókn sem slíkt. Búið sé að úrskurða framboð Bestu borgarinnar gilt, það standi og gengið verði til kosninga á þeim forsendum.
Þetta er í samráði við Birgittu hvort að við beinum því til lögreglu að rannsaka þetta mál eða hvort við gerum það sjálf.